AKT-EY-ministerineuvoston päätös N:o 5/95, tehty 3 päivänä marraskuuta 1995, neljännen Lomén yleissopimuksen 330 artiklan 1 kohdassa olevan luettelon ajan tasalle saattamisesta



Virallinen lehti nro L 327 , 30/12/1995 s. 0031 - 0031



AKT-EY-MINISTERINEUVOSTON PÄÄTÖS N:o 5/95, tehty 3 päivänä marraskuuta 1995, neljännen Lomén yleissopimuksen 330 artiklan 1 kohdassa olevan luettelon ajan tasalle saattamisesta (95/583/EY) AKT-EY-MINISTERINEUVOSTO, joka ON KOKOONTUNUT Reduitissa Mauritiuksella 3 päivästä 4 päivään marraskuuta 1995 ja joka TOTEAA, että 15 päivänä joulukuuta 1989 allekirjoitettu neljäs Lomén yleissopimus sisälsi erityistoimenpiteitä niiden AKT-valtioiden, jotka ovat vähiten kehittyneitä, sisämaa- tai saarivaltioita, avustamiseksi selviytymään niitä kohdanneista vaikeuksista, TOTEAA, että Brysselissä 19 päivänä toukokuuta 1993 antamassaan päätöslauselmassa neuvosto vaati Euroopan talousyhteisön ja niiden AKT-valtioiden, jotka ovat vähiten kehittyneitä, sisämaa- tai saarivaltioita, välisen yhteistyön arviointia yleissopimuksen 326 artiklan 6 kohdan mukaisesti, TOTEAA, että Mbabanessa 19 päivänä toukokuuta 1994 antamassaan päätöslauselmassa, jossa neuvosto, ottaen huomioon kehitysrahoitusyhteistyön komitean arviointitutkimuksesta tekemän yhteisen kertomuksen, vaati vähiten kehittyneiden maiden luokitusperusteiden asianmukaista uudelleenmäärittelyä Yhdistyneiden Kansakuntien vastaavien perusteiden, erityisesti väestön määrän, elämän laatua osoittavan muuttujan ja yhdistetyn taloudellisen muuttujan mukaisesti, jotta saataisiin aikaan yhdenmukainen luettelo, jota säännöllisesti ja ilman eri toimenpiteitä tarkistetaan niiden yksityiskohtaisten sääntöjen mukaisesti, joiden perusteella Yhdistyneiden Kansakuntien vähiten kehittyneiden maiden luetteloon sisällytetään tai sieltä poistetaan valtioita, TOTEAA, että tässä päätöksessä tarkoitetut Yhdistyneiden Kansakuntien luokitusperusteet ja järjestelyt ovat Yhdistyneiden Kansakuntien yleiskokouksen 20 päivänä joulukuuta 1991 antamassaan päätöslauselmassa N:o 46/206 hyväksymät ja ne sisältyvät Yhdistyneiden Kansakuntien talous- ja sosiaalineuvoston 26 päivänä heinäkuuta 1991 tekemään päätökseen N:o 1991/275, TOTEAA, että Yhdistyneiden Kansakuntien yleiskokous on äskettäin vahvistanut nämä luokitusperusteet ja järjestelyt 19 päivänä joulukuuta 1994 antamassaan päätöslauselmassa N:o 49/133, KATSOO, että jollei yleiskokouksen tekemistä tarkistuksista muuta johdu, näitä luokitusperusteita ja järjestelyjä voidaan näin ollen käyttää yleissopimuksen 330 artiklan 1 kohdassa olevan AKT-valtioiden luettelon säännölliseen tarkistamiseen ja ajan tasalle saattamiseen siten, kuin ministerineuvosto on 19 päivänä toukokuuta 1994 antamassaan päätöslauselmassa pyytänyt, KATSOO, että Yhdistyneiden Kansakuntien yleiskokous on myös päättänyt näiden luokitusperusteiden ja järjestelyjen perusteella (19 päivänä joulukuuta 1994 annettu päätöslauselma N:o 49/133) tarkistaa vähiten kehittyneiden maiden luetteloa sisällyttämällä siihen Angolan ja Eritrean ja poistamalla siitä Botswanan, ja OTTAA HUOMIOON yleissopimuksen 330 artiklan 2 kohdan, ON PÄÄTTÄNYT SEURAAVAA: 1 artikla Sisällytetään Angola, Liberia, Madagaskar, Zaire ja Sambia yleissopimuksen 330 artiklan 1 kohdassa olevaan AKT-valtioiden luetteloon. 2 artikla Poistetaan Antigua ja Barbuda, Belize, Botswana, Dominica, Grenada, Saint Kitts ja Nevis, Saint Lucia, Saint Vincent ja Grenadiinit, Seychellit, Swazimaa ja Tonga yleissopimuksen 330 artiklan 1 kohdassa olevasta AKT-maiden luettelosta. 3 artikla Tämä päätös tulee voimaan kolmantena päivänä sen jälkeen, kun se julkaistaan Euroopan yhteisöjen virallisessa lehdessä. Kuitenkin yleissopimuksen STABEXia käsittelevien 189 artiklan 3 kohdan, 196 artiklan 2 kohdan ja 197 artiklan 3 ja 4 kohdan osalta tätä päätöstä sovelletaan vasta 1 päivästä tammikuuta 1996. Tehty Brysselissä 3 päivänä marraskuuta 1995. AKT-EY-ministerineuvosto L. ATIENZA SERNA Puheenjohtaja